b'\n_START_ARTICLE_\nWienin valtionooppera\n_START_PARAGRAPH_\nWienin valtionooppera (saks. Wiener Staatsoper) on Euroopan tunnetuimpia oopperataloja. Nimens\xc3\xa4 mukaisesti se sijaitsee Wieniss\xc3\xa4 It\xc3\xa4vallassa. Se vihittiin k\xc3\xa4ytt\xc3\xb6\xc3\xb6n 25. toukokuuta 1869 Mozartin oopperalla Don Giovanni. Valtionoopperan nimi oli vuoteen 1918 asti Wienin hoviooppera (Hofoper). Se on my\xc3\xb6s vuosittaisten Wienin oopperatanssiaisten pitopaikka._NEWLINE_Oopperan orkesterin soittajat muodostavat my\xc3\xb6s Wienin filharmonikot, ja orkesteri soittaa my\xc3\xb6s Salzburgin musiikkijuhlien oopperaorkesterina. Oopperan taiteellisena johtajana toimi 2002-2010 Seiji Ozawa, mutta h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n johtamisen vuoden 2010 alusta sairastuttuaan kurkkusy\xc3\xb6p\xc3\xa4\xc3\xa4n. Syksyll\xc3\xa4 2010 uutena taiteellisena johtajana aloitti Franz Welser-M\xc3\xb6st ty\xc3\xb6parinaan uusi p\xc3\xa4\xc3\xa4johtaja Dominique Meyer. Aikaisempia kapellimestareita ovat olleet muiden muassa Hans Richter, Felix Weingartner, Richard Strauss, Clemens Krauss, Wilhelm Furtw\xc3\xa4ngler, Bruno Walter, Karl B\xc3\xb6hm, Herbert von Karajan, Lorin Maazel, Claudio Abbado ja Riccardo Muti._NEWLINE_Rakennus tuhoutui vuonna 1945 pommituksissa mutta rakennettiin uudestaan ja otettiin k\xc3\xa4ytt\xc3\xb6\xc3\xb6n 1955._NEWLINE_Oopperan yhteydess\xc3\xa4 toimii Wienin valtionoopperan baletti ja Wienin valtionoopperan balettikoulu.'